Zondo moet sonder vrees optree | Netwerk24
Zondo moet sonder vrees optree
Deur Toffie Van Vuuren, Naboomspruit 07 September 2018 00:01
John Serfontein se opmerking (06.09) dat regter Raymond Zondo die publiek se vertroue in kommissies moet herstel, het baie verdienste.
Dis ironies dat in dieselfde uitgawe van Beeld melding gemaak word van die feit dat regter Frans Kgomo (wat wangedrag van lede van die Valke ondersoek) geïrriteerd is oor die feit dat hy nie die samewerking van staatsinstellings kry om sy werk na behore te doen nie.
Die Sereti-kommissie word allerweë as ’n totale klug deur Jan Publiek afgemaak weens die absurde bevindinge ná jare se ondersoeke en miljoene rande wat elders handig aangewend kon word.
Zondo moet uit die staanspoor wys dat die kommissie tande het en mense dagvaar om te kom getuig indien hulle dit nie vrywillig wil doen nie. Andersyds weet ons ook van die invloed wat Zuma en sy trawante nog steeds het en moet sulke getuies – indien nodig – in ’n getuiebeskermingsprogram opgeneem word.
Meer oor: My Stem | Zondo-Kommissie